b'\n_START_ARTICLE_\nRyomg\xc3\xa5rd\n_START_SECTION_\nFaciliteter\n_START_PARAGRAPH_\nRyomgaard Realskole har ca. 300 elever, fordelt p\xc3\xa5 0.-9. klassetrin, samt 37 ansatte. Realskolen indviede 29. august 2018 en b\xc3\xb8rnehave. Produktionsh\xc3\xb8jskolen Djursland ligger i byen._NEWLINE_Byens folkeskole Marienhoffskolen har 411 elever, fordelt p\xc3\xa5 0.-9. klassetrin, samt 73 ansatte. Ved siden af skolen ligger Midtdjurs-hallen og flere fodboldbaner. Her tilbyder IF Midtdjurs badminton, bordtennis, fitness, fodbold, gymnastik, klatring, h\xc3\xa5ndbold, petanque og taekwondo._NEWLINE_B\xc3\xb8rnehuset Ringvejen er normeret til ca. 46 b\xc3\xb8rnehaveb\xc3\xb8rn og 16 vuggestueb\xc3\xb8rn. Poppelvejens B\xc3\xb8rnehave er normeret til 60 b\xc3\xb8rn. _NEWLINE_Byens tidligere hotel drives nu som restauranten Deja V\xc3\xba med selskabs- og m\xc3\xb8delokaler. Marie Magdalene Forsamlingshus fra 1893 har plads til 50-55 g\xc3\xa6ster til spisning eller 60-70 personer ved m\xc3\xb8der._NEWLINE_Ryomg\xc3\xa5rd har 2 dagligvarebutikker, bodega, l\xc3\xa6gehus og flere specialforretninger samt filialer af Djurslands Bank og Sparekassen Djursland._NEWLINE_Ryomg\xc3\xa5rd Station ligger p\xc3\xa5 Aarhus Letbane. Indtil den kommer i gang p\xc3\xa5 denne str\xc3\xa6kning, k\xc3\xb8rer lynbus 83 mellem Aarhus og Grenaa med stop i Ryomg\xc3\xa5rd. Desuden er der fra stationen busforbindelse med R\xc3\xb8nde, Auning og Randers.\n_START_SECTION_\nHistorie\n_START_PARAGRAPH_\nNavnet "Ryomg\xc3\xa5rd" kommer af ordet Ryom, som er et blandt flere ord for "rydning i skov". Nordvest for byen ligger Fjeld Skov, der er en af L\xc3\xb8venholm Skovene, et sammenh\xc3\xa6ngende skovomr\xc3\xa5de p\xc3\xa5 3.344 hektar.\n_START_SECTION_\nGammel Ryomg\xc3\xa5rd\n_START_PARAGRAPH_\nI den sydlige ende af byen ligger herreg\xc3\xa5rden Gammel Ryomg\xc3\xa5rd. Den blev opf\xc3\xb8rt i 1500-tallet ved vadestedet over den gren af det nu udt\xc3\xb8rrede Kolindsund, som adskilte Ryomg\xc3\xa5rd og landsbyen Mesballe. Der blev opf\xc3\xb8rt et bomhus, hvor man skulle betale en afgift for at komme over v\xc3\xa5domr\xc3\xa5det. Ved herreg\xc3\xa5rden var der opst\xc3\xa5et en lille landsby ved navn Rydum med ca. 14 sm\xc3\xa5 bondeg\xc3\xa5rde. Den blev \xc3\xb8delagt ved en brand, men blev ikke genopbygget. _NEWLINE_M\xc3\xb8lleb\xc3\xa6k l\xc3\xb8ber fra Vallum S\xc3\xb8 til Ryom \xc3\x85 forbi herreg\xc3\xa5rden, der havde vandm\xc3\xb8lle ved m\xc3\xb8lledammen, som stadig findes. \xc2\xbd km nord for herreg\xc3\xa5rden var der teglv\xc3\xa6rk og vindm\xc3\xb8lle.\n_START_SECTION_\nJernbanen\n_START_PARAGRAPH_\nLidt nordvest for herreg\xc3\xa5rden anlagde \xc3\x98stjyske Jernbane i 1876-77 Ryomg\xc3\xa5rd Station som jernbaneknudepunkt med baner til Randers, Grenaa og Aarhus. Bortset fra herreg\xc3\xa5rden og 2 huse til jernbanepersonalet var der ingen bebyggelse ved stationen, som l\xc3\xa5 2 km syd\xc3\xb8st for Marie Magdalene og 1 km nord for Mesballe. I nogle \xc3\xa5r k\xc3\xb8rte postvognen stadig gennem Ryomg\xc3\xa5rd til Nimtofte, der endnu var egnens vigtigste by, men efterh\xc3\xa5nden overtog Ryomg\xc3\xa5rd dens status som Djurslands trafikale midtpunkt._NEWLINE_Ryomg\xc3\xa5rd blev et endnu vigtigere knudepunkt i 1911, da privatbanen til Gjerrild blev \xc3\xa5bnet. Gjerrildbanen blev i 1917 forl\xc3\xa6nget fra Gjerrild til Grenaa. Den blev nedlagt i 1956. I 1971 blev Randers-Ryomg\xc3\xa5rd-banen ogs\xc3\xa5 nedlagt, s\xc3\xa5 Ryomg\xc3\xa5rd er ikke l\xc3\xa6ngere jernbaneknudepunkt, men en almindelig station._NEWLINE_I den gamle lokomotivremise p\xc3\xa5 Ryomg\xc3\xa5rd Station ligger Djurslands Jernbanemuseum med effekter fra dansk jernbanehistorie i over 100 \xc3\xa5r. Fra Marie Magdalene g\xc3\xa5r "Banestien" p\xc3\xa5 asfalt til Alling\xc3\xa5bro. Den er p\xc3\xa5 13 km og f\xc3\xb8lger banens trac\xc3\xa9, kun med sm\xc3\xa5 afbrydelser i Pindstrup og Auning. Fra Slotsgade i Ryomg\xc3\xa5rd g\xc3\xa5r "Gjerrildstien" p\xc3\xa5 grus til Gjerrild. Den er p\xc3\xa5 28 km, hvoraf den p\xc3\xa5 21 km f\xc3\xb8lger banens trac\xc3\xa9, bl.a. p\xc3\xa5 de f\xc3\xb8rste 4\xc2\xbd km fra Ryomg\xc3\xa5rd forbi Vallum S\xc3\xb8 til K\xc3\xa6rende.\n_START_SECTION_\nStationsbyen\n_START_PARAGRAPH_\nEt g\xc3\xa6stgiveri, det senere Ryomg\xc3\xa5rd Hotel, blev opf\xc3\xb8rt i 1879 med rejsestald og k\xc3\xb8bmandshandel. Et andelsmejeri blev oprettet i 1890. _NEWLINE_I 1901 beskrives Marie Magdalene og Ryom Stationsby s\xc3\xa5ledes: "Marie Magdalene (udt. Marm\xe2\x80\x99lin) med Kirke, Pr\xc3\xa6stegd., 2 Skoler, Forsamlingshus (opf. 1893) og Sparekasse (opr. 1874...Antal af Konti 470)...Ryom Stationsby med Andelsmejeri, Teglv\xc3\xa6rk, K\xc3\xb8bmandshdl., M\xc3\xb8lle, G\xc3\xa6stgiveri, J\xc3\xa6rnbane- og Telegrafst. samt Postekspedition."_NEWLINE_Den gamle godsejer \xc3\xb8nskede ikke et "fattigkvarter" ved sit gods, men da han d\xc3\xb8de i 1903, gik den nye ejer i gang med at s\xc3\xa6lge byggegrunde. F\xc3\xb8rst da begyndte byen at vokse. Der blev etableret butikker, og h\xc3\xa5ndv\xc3\xa6rkere flyttede til. Byen fik telefoncentral i 1905 \xe2\x80\x93 noget senere end Nimtofte, der fik central i 1888. Stationens pakhus m\xc3\xa5tte udvides i 1907. I 1910 bestod byen af 54 huse med 270 indbyggere. Heraf var ca. 50 indbyggere jernbanens og postv\xc3\xa6senets personale med familier. Jordemoderen flyttede fra Mesballe til stationsbyen, og to banker oprettede filialer._NEWLINE_Ryomg\xc3\xa5rd Realskole blev oprettet i 1913, og \xc3\xa5ret efter havde den 102 elever. Det var den eneste realskole midt p\xc3\xa5 Djursland, s\xc3\xa5 mange elever kom langvejs fra med tog fra alle 4 retninger. I 1955 var den landets st\xc3\xb8rste realskole med 450 elever. I 1971 oprettede skolen en kostafdeling i T\xc3\xb8strup 11 km \xc3\xb8st for Ryomg\xc3\xa5rd, men den blev nedlagt i 2016._NEWLINE_I 1913 blev der p\xc3\xa5 sydsiden af stationen anlagt et sidespor til et kartoffelt\xc3\xb8rreri, som i 1920 gik over til at fremstille kartoffelmel, hvilket besk\xc3\xa6ftigede 20 ansatte. Ved det samme sidespor blev der i 1916 opf\xc3\xb8rt et cikoriet\xc3\xb8rreri, som m\xc3\xa5tte lukke i 1936. Dets bygning blev senere brugt af en cementtagstensfabrik._NEWLINE_I slutningen af 1930\'erne blev der bygget alderdomshjem. I 1976 blev der bygget et moderne plejehjem, det nuv\xc3\xa6rende \xc3\xa6ldrecenter Ringparken. Sognets gamle skole ved kirken blev i 1938 afl\xc3\xb8st af en skole ved Vestergade, som i 1971 blev afl\xc3\xb8st af Marienhoffskolen. I 1940 havde byen 750 indbyggere. Hotellet fik ny teatersal og blev overtaget af Danske Afholdshoteller, men jernbanerestauranten fik spiritusbevilling._NEWLINE_Den gamle del af byen ligger neden for de nordlige randbakker ved starten af Kolindsund. Senere er nye villakvarterer udbygget i bakkerne ovenfor.\n_START_SECTION_\nKendte personer\n_START_PARAGRAPH_\nFodboldspillerne Martin J\xc3\xb8rgensen og hans bror Mads er f\xc3\xb8dt og opvokset i Ryomg\xc3\xa5rd.'